
Zadeva: potresna nevarnost na lokaciji NEK/NEK2 
Spoštovani direktor, g. Igor Sirc, 
Zahvaljujem se URSJV pod vodstvom dr. Andreja Stritarja za korektno obveščanje oziroma objavljanje korespondence z uslužbenci GEN energije, v povezavi s potresno nevarnostjo na lokaciji NEK in NEK2, od leta 2016 naprej.  Omenim naj, da sem pri raziskavah v okolici NEK sodeloval od leta 1993 do vključno leta 2003. Kasneje sem bil zaradi svojih "nekompatibilnih" pogledov (v primerjavi s sodelavci Geološkega zavoda Slovenije, GeoZS) na mlade tektonske deformacije izključen iz projektnih ekip. 
Potem ko so preko mojega posebnega poročila, tako strokovnjaki GEN energije kot tudi strokovnjaki podjetja RIZZO Associates in GeoZS končno spoznali, da ni več možno ignorirati meritev in da so tektonsko deformirane tudi geološke plasti mlajšega pleistocena (starost okoli 20.000 let), so z menoj prekinili sodelovanje in se izogibajo tudi že dogovorjenemu neposrednemu soočenju pred dr. ---------. Zanimivo bi bilo izvedeti zakaj saj mi nikoli in nikjer ni bila očitana pomanjkljiva strokovnost.  Poudarjam, da sem omenjeno poročilo, ki v glavnem povzema ugotovitve iz različnih poročil med leti 1999 in 2003, izdelal na podlagi dogovora z GEN energijo leta 2015.  Na nerazumljivo ignoranco in celo zanikovanje jasnih pokazateljev, da so ob Brežiškem in Artiškem prelomu tektonsko deformirane tudi mlajšepleistocenske geološke plasti, sem pred tem, že od leta 2008 naprej,  večkrat opozarjal strokovnjake GeoZS ter tudi dr. ------------- (IRSN-BERSSIN, partnerja GeoZS pri projektu NEK2, dokler ni leta 2012 izstopil iz nekdanjega projektnega konzorcija). 
Na nedavno izjavo uslužbencev GEN energije, da raziskave v okolici Drnovega, ki se - vsaj upam tako - nanašajo prav na tektonske deformacije mlajšepleistocenskih geoloških plasti, še niso končane, gledam z mešanimi občutki. Po eni strani izjava daje izjava vtis, da so se problema lotili resno. Po drugi strani pa se sprašujem, kako bodo strokovnjaki GeoZS učinkovito in poglobljeno reševali vprašanje, ki so ga do nedavnega ignorirali in celo zanikovali. 
Med dokazi, da se konzorcij RIZZO-GeoZS v sklopu projekta »GEN energija Seismic Hazard Analysis Project for Krško 2«, vprašanja znanih tektonskih deformacij mlajšepleistocenskih geoloških plasti ne bi niti dotaknil, je tudi njihov predlog raziskav v okviru omenjenega projekta, kjer te raziskave niso omenjene niti z besedo. V eni od  ekspertiz strokovnjaki RIZZO Associates celo trdijo, da mljašepleistocenske plasti niso tektonsko deformirane! Naj opozorim, da so pri vprašanju ugotavljanja potresne nevarnosti vedno najbolj pomembne deformacije najmlajših geoloških plasti, ne glede na to ali se na površini manifestrajo kot upogibi ali kot prelomi. 
Nerazumljivo je tudi mnenje, da so raziskave o potresni nevarnosti na lokaciji NEK 2 kakorkoli vezane na energetsko politiko Slovenije, kot v sporočilu trdijo na GEN energiji. Raziskave na tako zahtevnem vprašanju morajo sloneti izključno na znanstveni metodologiji in njihov potek mora biti povsem neodvisen od energetske politike, še posebno, ker je v neposredni bližini obstoječa NEK. Projekt »GEN energija Seismic Hazard Analysis Project for Krško 2«, ki se je začel leta 2015, bi moral biti po njihovi časovnici že končan in zaključno poročilo javno. Zakaj zamuda, lahko samo ugibam. 
Spoštovani g. Sirc, upam da boste tudi vi v prihodnje preko spletne objave korespondence in različnih dokumentov v zvezi s potresno nevarnostjo na lokaciji NEK  dosledno sledili javnemu interesu. V tem trenutku se zavedam, da ob nesodelovanju GEN energije na tem področju ne moremo narediti koraka naprej. Kljub temu v prihodnje pričakujem javno objavo vseh strokovnih/znanstvenih poročil na temo potresne nevarnosti na lokaciji NEK/NEK2, kot je to v primeru gradnje in obratovanja najbolj pomembnih strateških objektov povsod po svetu.  
Želim vam veliko uspeha pri vodenju Uprave RS za jedrsko varnost. 
  
S spoštovanjem 
dr. Tomaž Verbič, univ. dipl. inž. geol. 

